Redakteursbrief: Maroela se lesers sit sewe Loftusse vol – en dis die etiese waarheidGrafika: jcvalda.wordpress.com Vir Maroela Media is die huidige onstuimige media-omgewing nie minder uitdagend as vir ander media nie. As ŉ nuweling in die baie geslote Afrikaanse media-omgewing is die kompetisie straf, en die gemoedelikheid uit kompetisiegeledere maar skraal. Ons het wortel geskiet in ŉ tyd toe tradisionele media met die uitdagende oorgang na digitale media gekonfronteer is, en toe digitale media moes begin soek na ŉ volhoubare besigheidsmodel. Natuurlik hou ons, nes al die ander media, in hierdie onstuimige tye ŉ oor op die grond om te hoor wat ons lesers vir en oor ons sê op ons eie webblad en op sosiale media ter wille van kwalitatiewe terugvoer, maar uiteindelik bly syfers maar die media se belangrikste meetinstrument; waarskynlik juis omdat dit so meetbaar, vergelykbaar en deursigtig is. Om met jou lesers eerlik te wees oor hoe dié syfers daar uitsien, is natuurlik ŉ perd van ŉ ander kleur. Want met statistiek kan mens mos enigiets regkry. Só maak ons, nes ander media, elke maand somme om te sien waar ons trek. Sommige maande hou ons asem op en slaap min. Ander maande vier ons fees. Vir Januarie 2015 is die somme pas gemaak. Dis alombekend dat Desembers vir die media ŉ swak maand is, en dat vergelykings tussen Desember en Januarie-syfers onbetroubaar en onakkuraat is. Om dus vir ons lesers te vertel dat ons besoekers van Desember 2014 na Januarie 2015 met 27% gegroei het, is die waarheid… maar oneties. ŉ Meer akkurate prentjie sou wees om te kyk na ons groei oor die afgelope vyf maande; dus van September verlede jaar na Januarie. In dié vergelyking spog Maroela Media met 22% groei in unieke besoekers, en 29% groei in totale besoeke. Om dit in getalle uit te druk: In Januarie vanjaar het 375 136 mense Maroela besoek, en was die totale aantal besoeke (as een besoeker getel word elke keer as hy die webblad besoek) 928 665. Dit beteken ons maandelikse besoekers kan Loftus Versfeld, met sy kapasiteit van sowat 51 000, sewe keer volmaak. In September was ons besoekers ses Loftusse vol. Dis ŉ hele ekstra Loftus-vol lesers in vier maande. Ons groei vinnig, maar seker. In Augustus 2011, Maroela Media se eerste maand as digitale mediahuis, het ŉ skamele 11 800 mense Maroela besoek. Dis ŉ persentasie groei van 3 079% van tóé na Januarie vanjaar. Ons is uiters trots op wat ons reggekry het, en boonop trots daarop dat ons nie met syfers en statistiek hoef te speel om ons lesers te oortuig dat dit goed gaan met ons nie. Dit gaan góéd met ons, en dis die reine, etiese waarheid. En die beste van alles? Dis gratis. Groetnis Susan Lombaard Redakteur: Maroela Media